KOMISIJOS SPRENDIMAS
2004 m. rugpjūčio 19 d.
iš dalies keičiantis Sprendimą 1999/815/EB dėl priemonių, kuriomis draudžiama teikti į rinką žaislus ir vaikų priežiūros prekes, kurie yra skirti tam, kad jaunesnio kaip trejų metų amžiaus vaikai juos dėtų į burną, pagamintus iš minkštojo PVC, kuriame yra ftalatų
(pranešta dokumentu Nr. K(2004) 3071)
(Tekstas svarbus EEE)
(2004/624/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gruodžio 3 d. Europos Parlamento ir Tarybos direktyvą 2001/95/EB dėl bendros gaminių saugos (1), ypač į jos 13 straipsnio 2 dalį,
kadangi:
(1)
1999 m. gruodžio 7 d. Komisija priėmė Sprendimą 1999/815/EB (2), remdamasi Direktyvos 92/59/EEB (3), reikalaujančios Valstybėse narėse uždrausti teikti į rinką žaislus ir vaikų priežiūros prekes, kurie yra skirti tam, kad jaunesnio kaip trejų metų amžiaus vaikai juos dėtų į burną, pagamintus iš minkštojo PVC, kuriame yra vienos ar daugiau tokių medžiagų: diizononilftalato (DINP), di(2-etilheksil) ftalato (DEHP), dibutilftalato (DBP), diizodecilftalato (DIDP), di-n-oktilftalato (DNOP) ir butilbenzilftalato (BBP), 9 straipsniu.
(2)
Pagal Direktyvos 92/59/EEB 11 straipsnio 2 dalies nuostatą Sprendimo 1999/815/EB galiojimas buvo apribotas iki trijų mėnesių. Sprendimo galiojimo laikas baigėsi 2000 m. kovo 8 d.
(3)
Priimant Sprendimą 1999/815/EB buvo numatyta, prireikus, pratęsti jo galiojimo laiką. Pagal Sprendimą 1999/815/EB, priimtų priemonių galiojimo laikas keletu sprendimų buvo pratęstas kaskart trijų mėnesių laikotarpiui, o paskutinį kartą šešerių mėnesių laikotarpiui, kuris baigsis 2004 rugpjūčio 20 d.
(4)
Buvo atitinkamai patobulinti: ftalatų migracijos testų metodų patvirtinimas, pakeičiančių medžiagų saugos įvertinimas ir šių ftalatų išsamus rizikos įvertinimas pagal 1993 m. kovo 23 d. Tarybos reglamentą (EEB) Nr. 793/93 dėl esančių medžiagų rizikos įvertinimo ir kontrolės (4). Parlamentas ir Taryba svarsto nuolatines priemones aptariamų gaminių keliamai rizikai pašalinti, tačiau šių klausimų svarstymui pabaigti reikia daugiau laiko, ypač norint atsižvelgti į visus naujausius mokslo pasiekimus.
(5)
Kol Parlamentas ir Taryba priims nuolatines priemones, reikia ir toliau drausti teikti į rinką aptariamus gaminius, siekiant užtikrinti ir pratęsti Sprendimo 1999/815/EB tikslų įgyvendinimą.
(6)
Kai kurios valstybės narės įgyvendino Sprendimą 1999/815/EB priemonėmis taikomomis iki 2004 m. rugpjūčio 20 d. Taigi reikia užtikrinti šių priemonių galiojimo pratęsimą.
(7)
Todėl norint užtikrinti, kad visose valstybėse narėse ir toliau galios šiame sprendime numatytas draudimas, reikia pratęsti Sprendimo 1999/815/EB galiojimą.
(8)
Direktyvos 2001/95/EB, nuo 2004 m. sausio 15 d. panaikinusios ir pakeitusios Direktyvą 92/59/EEB, 13 straipsnio 2 dalyje nustatyta, kad Komisijos sprendimai, reikalaujantys, kad valstybės narės imtųsi priemonių užkertančių kelią kai kurių gaminių keliamai rimtai rizikai, galioja ne ilgiau nei vienerius metus ir gali būti atnaujintos papildomam ne ilgesniam nei vienerių metų laikotarpiui. Tinkama pratęsti Sprendimo 1999/815/EB galiojimo laikotarpį trims mėnesiams, siekiant suteikti pakankamai laiko 4 konstatuojamoje dalyje minėtų nuolatinių priemonių nustatymui, vis dėlto pasiliekant galimybę atėjus laikui peržiūrėti sprendimo galiojimo laiką.
(9)
Šiame sprendime numatytos priemonės atitinka komiteto, įsteigto pagal Direktyvos 2001/95/EB 15 straipsnio nuostatas, nuomonę,
PRIĖMĖ ŠĮ SPRENDIMĄ:
1 straipsnis
Sprendimo 1999/815/EB 5 straipsnyje žodžiai „2004 m. rugpjūčio 20 d.“ keičiami žodžiais „2004 m. lapkričio 20 d.“
2 straipsnis
Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Apie tai jos nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2004 m. rugpjūčio 19 d.